**Prednáška o moderných technológiách v školstve**

**na Gréckokatolíckej teologickej fakulte**

**Žijeme v dobe, v ktorej sú technológie vo svojej podstate súčasťou takmer každej oblasti nášho života. Preto je azda samozrejmosťou, že sa využívajú v školskom prostredí už niekoľko rokov. Vhodné využívanie technológií pre učiteľa je vďačná pomôcka na oživenie vyučovacej hodiny. To bol dôvod, prečo sa na GTF PU konala dňa 1.3.2023 pozvaná prednáška o metódach a postupoch výučby náboženstva a náboženskej výchovy.**

Na Gréckokatolíckej teologickej fakulte PU v Prešove sa študenti piateho ročníka, študijného programu teológie, pripravujú nielen na kňazské ale zároveň aj na učiteľské povolanie a to aj v rámci prednášok Didaktiky náboženskej výchovy. Tie sú obohacované návštevami pozvaných hostí z praxe v predmetnej oblasti. V tomto letnom semestri sa pozvanej prednášky zúčastnil pán Mgr. Peter Olejár, pedagóg zo Spojenej školy bl. biskupa Gojdiča v Prešove. Cieľom prednášky bolo predstaviť a oboznámiť študentov so systémom EduPage a jej fungovaním. Následne aj s interaktívnou tabuľou, učebnou pomôckou, s ktorou dnešný vyučujúci prichádza často do styku v triedach. Zároveň si ju mohli poslucháči aj prakticky vyskúšať. Popri povzbudivých slovách prednášajúceho hosťa sa viedla diskusia o kladoch a záporoch využívania moderných technológií počas vyučovacieho procesu. Počas prednášky panovala príjemná atmosféra a to aj vďaka povzbudivými príkladmi a svedectvami zo života hosťa, počas jeho 20 ročnej skúsenosti v školstve. Moderné technológie v školstve sú veľkým prínosom ako pre učiteľov, tak aj pre žiakov a študentov. Tie majú, pri správnom používaní, uľahčovať nám život, prinášať nové inšpirácie, pomáhať pri odovzdávaní poznatkov a pomáhať pri samotnom vzdelávaní. Ale predsa, ako to povedal náš prednášajúci hosť: „Najdôležitejšie je dať srdce do vyučovacej hodiny a hlavne žiakom, aby im vzdelávanie prinášalo radosť“.

**Text:** Monika Michalková, študentka KT

**Foto:** Martin Onisik